പെരുമഴ, പാലാ മുങ്ങി പാലാ: മണിക്കൂറുകള് നീണ്ട ഒറ്റ മഴയില് നാടാകെ വെള്ളപ്പൊക്കവും വെള്ളക്കെട്ടും. സമീപകാലത്തൊന്നും ഇതു പോലൊരു മഴ പെയ്തിട്ടില്ലെന്ന് പഴമക്കാര് വരെ പറയുന്നു. രാവിലെ തെളിഞ്ഞു നിന്ന മാനം പൊടുന്നനെയാണ് ഇരുണ്ടതും മണിക്കൂറുകള് നീണ്ട കനത്ത മഴ പെയ്തതും. മിക്ക റബര് കര്ഷകരും രാവിലെ മരങ്ങള് ടാപ്പ് ചെയ്തിരുന്നുവെങ്കിലും റബര്പാല് സംഭരിക്കാന് സാധിച്ചില്ല. അപ്രതീക്ഷിതമായാണ് പ്രകൃതിയുടെ രൂപവും ഭാവവും മാറിയത്. പുരയിടങ്ങളിലൊക്കെ നീരുറവകള് രൂപപ്പെട്ടു. റോഡുകള് തോടുകളായി. കൈത്തോടുകളും കൈവഴികളുമൊക്കെ നിറഞ്ഞുകവിഞ്ഞ് മഴവെള്ളപ്പാച്ചിലായി. ളാലം തോടും മീനാറത്തോടും മീനിച്ചില് തോടും കരകവിഞ്ഞു. കിഴക്കന് മലനിരകളില് നിന്നും മീനച്ചിലാറ്റിലൂടെ പാഞ്ഞെത്തിയ മലവെള്ളം ഉച്ചകഴിഞ്ഞതോടെ പനയ്ക്കപ്പാലത്തും ഭരണങ്ങാനത്തും മൂന്നാനിയിലും റോഡില് കയറി. കരൂര്, കടനാട്, കുറ്റില്ലം, വള്ളിച്ചിറ എന്നിവിടങ്ങളിലും റോഡില് വെള്ളം കയറി. വ്യാപാരികള്ക്ക് ഉച്ചയോടെ തന്നെ മുന്നറിയിപ്പു ലഭിച്ചിരുന്നു. പാലാ നഗരസഭാ അധികൃതര് മൈക്ക് അനൗന്സ്മെന്റിലൂടെ മുന്നറിയിപ്പു സന്ദേശം നല്കുന്നുണ്ടായിരുന്നു. മിക്ക വ്യാപാരികളും സാധനസമഗ്രികള് സുരക്ഷിത സ്ഥാനത്തേക്കു മാറ്റി. താഴ്ന്ന പ്രദേശങ്ങളിലെ വീടുകള് വെള്ളത്തിലായി. പല കുടുംബങ്ങളെയും അധികൃതര് സുരക്ഷിത സ്ഥാനത്തേക്കു മാറ്റി. റവന്യു അധികൃതരും പോലീസും ഫയര്ഫോഴ്സും ജാഗ്രതയോടെ രക്ഷാപ്രവര്ത്തനത്തിനു നേതൃത്വം നല്കുന്നുണ്ട്.